Ден първи на международната конференция „Япония и пътят на успеха“ премина успешно, като не само постави, но и обстойно разгледа въпросите що е „мека сила“, какви са стратегическите подходи на Япония в това отношение и нарежда ли се България сред страните, които прилагат този важен фактор във външната си политика. Във фокуса на дискусиите попаднаха и темите за образованието и „силата да живеем“ във време на световна пандемия, политиката, културата и народопсихологията при кризисни ситуации на българите и японците, здравеопазването и редица други.

С начално приветствие от модератора на срещата – Бойко Василев, и проф. Мадлен Данова, Декан на ФКНФ към СУ „Св. Климент Охридски“, първата сесия на конференцията беше открита от проф. Ватанабе Ясуши от Университет Кейо в Токио. Проф. Ватанабе говори за термина „мека сила“ и неговото развитие в Япония, което раздели на няколко фази, започващи още от Токугавския шогунат, през Втората световна война, бумът на японската меката сила през шейсетте години, както и културното влияние на Япония и днес. Обсъдени бяха и стратегията „Кул Джапан“, както и опитът, който Страната на изгряващото слънце може да сподели с България и света чрез изразите на мека сила – предотвратяването на бедствия и употребата на ядрени оръжия, както и справянето с глобалната пандемия. Проф. Ватанабе поговори за несигурността дали Олимпийските игри ще се проведат тази година, но изрази мнение, че ако те се състоят, биха били добър пример за преодоляването на световната епидемична обстановка. Презентацията завърши с проблемите на съвременното японско общество, които биха могли да повлияят на японската мека сила, а именно застаряващото население на страната. Въпреки това професорът добави, че при наличието на нови креативни разриви и една по-социално приобщаваща Япония, държавата може да стане лидер в създаването на нов начин на живот за едно застаряващо общество.

Разговорът след това премина към проф. Иван Илчев, който разгледа първите неосъзнати опити на българите за прилагане на мека сила чрез българската култура от исторически аспект. Макар терминът да е сравнително нов, стратегията се прилага на практика вече над век и половина. Професорът засяга темата за неизвестността пред Европа и слабата военна и икономическа мощ на страната ни през XIX в., както и амбицията това да се промени. Обсъждат се първите срещи между меките сили на японци и българи на Световното изложение през 1970 г. в град Осака, но и непоследователните и лишени от стратегия усилия във външната ни политика по време на социалистическия режим в страната. Разглеждат се и изявите на Детския хор, пътуването на Тракийското злато в Япония, инициативи, подети от Тодор Живков и Людмила Живкова, постиженията на Джон Атанасов и популяризирането на българската народна музика. Проф. Илчев констатира, че дори и сега меката сила на България е по-скоро маргинална черта на външната ни политика, като направи сравнение със символа „уроборос“ – змия, която яде собствената си опашка.

Доц. Евгений Кандиларов към СУ „Св. Кл. Охридски“ допълни дискусията с друга гледна точка – първите резултати на японската културна политика у нас, които стават се засилват през седемдесетте и стават по-явни след деветдесетте години. Те се обуславят с появата на първите училища по бойни изкуства у нас, израстването на първите поколения български японисти, все повече изложби и културни събития и изяви. Лентата се връща назад и към първите побратимени градове между България и Япония – София и Токио, Пловдив и Окаяма.

Следва време за въпроси от страна на студентите на Катедра „Японистика“ – те обсъдиха възможностите за бъдещи академични перспективи между двете страни с проф. Ватанабе, нарастващата мека сила на Южна Корея и влиянието ѝ в Япония и България. Повдигнати бяха въпросите била ли е повлияна Япония в изграждането на външнополитическите си стратегии от САЩ и доколко са били успешни българските усилия в изразите си на мека сила спрямо Япония. Дискусията достигна своя край с точките, където интересите на двете страни могат да се пресекат – културата, музиката, изкуството, литературата, но и преодоляването на общите препятствия в бъдеще.

Фокусът на втория панел от ден първи на международната конференция бе глобалната пандемия, електронното обучение, здравеопазването и силата на единността в трудни времена. Разговорът откри проф. Уесуги Томиюки от Университет Сейджо в Токио, който разгледа социално-културните аспекти на японската мека сила и въпроса каква е причината в Япония броят на заболелите от Ковид-19 да е сравнително по-нисък от други държави. Суперсилата на Япония – манга и аниме, които в основата си крият множество митологични елементи, хармонично обединява хората. Професорът даде пример с разпространяването на лика на митологичното същество амабие в Япония, което започва да се възприема като пазител по време пандемията. Препратки бяха направени и към филмите на Студио Гибли и характерната им тематика за мирно единение между човек и природа.

Интересната дискусия продължи проф. Гергана Петкова, ръководител на Катедра „Японистика“, с темата за екипността пред лицето на всяко изпитание, което трябва да бъде оценявано. Акцентът бе поставен върху „силата да живеем“ и да се уповаваме един на друг дори в непосилно тежки времена. Как бихме могли да приложим теорията на практика, да се учим от начина на живот и смирението на японците и къде поставяме най-голямата въпросителна – образованието – в периоди на неимоверна несигурност бяха темите, които оставиха следа у участници и зрители.

Проф. Ватанабе допълни темата с въпросите за самодисциплината на японците при носенето на маски и избягването на физически контакт, който не е особено заложен и на културно равнище. Той засегна и темата за трудностите, които страната среща в преминаването на изцяло виртуална среда, макар да е смятана за една от най-високотехнологичните държави в света.

Към разговора се включиха и проф. Ивайло Дичев от СУ „Св. Кл. Охридски“, който акцентира върху трудностите, които изпитват западните култури при справянето с Ковид средата, както и отявленото недоверие сред тях спрямо институциите и държавната власт. Пандемията е безспорно обект на политизация от страна на партиите, а за хората онова, което е далеч, е станало по-ценно и безопасно от това, което е близо. Повдигнат бе и въпросът за „дигиталната джунгла“ и свободата на изказа в онлайн пространството. Тук доц. Боян Жеков, председател на JICA ALUMNI и „Nihon Tomonokai“ внесе допълнителна светлина по темата, обсъждайки разликите между Индустрия 4.0 и Общество 5.0, в чиято основа са не само технологиите, но и човекът.

Доц. Антон Андреев, който в момента специализира в Токио, се включи по въпроса за дистанционното обучение, технологиите и начините, по които можем да преодолеем трудностите, свързани с него. Той поговори за различните системи и платформи в различните университети и необходимостта да докажем какво всъщност е образованието въпреки настъпилия хаос.

Дискусията беше завършена с включването на д-р Найден Кандиларов, ръководител на медицински лаборатории „Кандиларов“ и д-р Николай Бакалов, завършил докторантурата си по право в Нагойския университет. Те обсъдиха здравната система и социалната сигурност в Япония и техните достойнства и резултатност от предприетите мерки и действия.

Въпросите на студентите бяха насочени към електронното обучение и японския подход към него, здравната система в България, скептицизма и може ли меката сила да „лекува“. Участниците в конференцията единодушно и обнадеждаващо закриха първия ден на събитието с твърдението, че културата и образованието са това, което остават дори когато сме изправени пред лицето на безизходицата, а мотото „усмивката е по-силна от юмрука“ бе финалният акорд на едно завършено представяне, което остави своите гости и зрители с усмивки на лице.